สรุปภาวะตลาดต่างประเทศ ประจำวันที่ 12 มิ.ย. 2562
สรุปภาวะตลาดต่างประเทศ ประจำวันที่ 12 มิ.ย. 2562
สรุปภาวะตลาดต่างประเทศ ประจำวันที่ 12 มิ.ย. 2562
13 มิ.ย. 2562

ดาวโจนส์ตลาดหุ้นนิวยอร์กปิดลบเมื่อคืนนี้ (12 มิ.ย.) เนื่องจากหุ้นกลุ่มธนาคารร่วงลง ท่ามกลางกระแสคาดการณ์ที่ว่าธนาคารกลางสหรัฐ (เฟด) จะปรับลดอัตราดอกเบี้ยในปีนี้ หลังจากสหรัฐเปิดเผยตัวเลขเงินเฟ้อที่อ่อนแอ ขณะที่หุ้นกลุ่มพลังงานร่วงลงหลังจากราคาน้ำมัน WTI ดิ่งลงอย่างหนัก นอกจากนี้ นักลงทุนยังระมัดระวังการซื้อขายในขณะที่ข้อพิพาทการค้าระหว่างสหรัฐและจีนยังไม่มีแนวโน้มคลี่คลาย
ดัชนีเฉลี่ยอุตสาหกรรมดาวโจนส์ปิดที่ 26,004.83 จุด ลดลง 43.68 จุด หรือ -0.17% ขณะที่ดัชนี Nasdaq ปิดที่ 7,792.72 จุด ลดลง 29.85 จุด หรือ -0.38% และดัชนี S&amp;P500 ปิดที่ 2,879.84 จุด ลดลง 5.88 จุด หรือ -0.20%
 
ตลาดหุ้นยุโรปปิดลดลงเมื่อคืนนี้ (12 มิ.ย.) ตามตลาดหุ้นทั่วโลก โดยหุ้นกลุ่มน้ำมันร่วงลงตามราคาน้ำมัน และนักลงทุนกังวลกับความไม่แน่นอนครั้งใหม่เกี่ยวกับแนวโน้มการทำข้อตกลงการค้าระหว่างจีนและสหรัฐ
ดัชนี Stoxx Europe 600 ลดลง 0.30% ปิดที่ 379.74 จุด
ดัชนี CAC-40 ตลาดหุ้นฝรั่งเศสปิดที่ 5,374.92 จุด ลดลง 33.52 จุด หรือ -0.62% ขณะที่ ดัชนี DAX ตลาดหุ้นเยอรมันปิดที่ 12,115.68 จุด ลดลง 40.13 จุด หรือ -0.33% และ ดัชนี FTSE 100 ตลาดหุ้นลอนดอนปิดที่ 7,367.62 จุด ลดลง 30.83 จุด หรือ -0.42%
 
ตลาดหุ้นลอนดอนปิดลดลงเมื่อคืนนี้ (12 มิ.ย.) โดยถูกกดดันจากความวิตกครั้งใหม่เกี่ยวกับการทำข้อตกลงการค้าระหว่างสหรัฐและจีน ขณะที่หุ้นกลุ่มน้ำมันปรับตัวลงตามราคาน้ำมันดิบที่ร่วงลง และหุ้นอเมริกัน โทแบคโค ดิ่งลง หลังเตือนเกี่ยวกับยอดขายบุหรี่ที่ร่วงลงอย่างรุนแรง
ดัชนี FTSE 100 ตลาดหุ้นลอนดอนปิดที่ 7,367.62 จุด ลดลง 30.83 จุด หรือ -0.42%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง 4% เมื่อคืนนี้ (12 มิ.ย.) หลังจากสำนักงานสารสนเทศด้านการพลังงานของรัฐบาลสหรัฐ (EIA) รายงานว่า สต็อกน้ำมันดิบพุ่งขึ้นกว่า 2 ล้านบาร์เรลในสัปดาห์ที่แล้ว ซึ่งสวนทางกับที่นักวิเคราะห์คาดว่าจะลดลง นอกจากนี้ ตลาดยังได้รับแรงกดดันจากความกังวลที่ว่า ข้อพิพาทการค้าระหว่างสหรัฐและจีนอาจส่งผลกระทบต่อเศรษฐกิจโลกและความต้องการใช้น้ำมัน
สัญญาน้ำมันดิบ WTI ส่งมอบเดือนก.ค. ร่วงลง 2.13 ดอลลาร์ หรือ 4% ปิดที่ 51.14 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. ดิ่งลง 2.32 ดอลลาร์ หรือ 3.7% ปิดที่ 59.97 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (12 มิ.ย.) เนื่องจากนักลงทุนเข้าซื้อสัญญาทองคำในฐานะสินทรัพย์ที่ปลอดภัย หลังจากตลาดหุ้นสหรัฐอ่อนแรงลง นอกจากนี้ สถานการณ์ตึงเครียดด้านการค้าระหว่างสหรัฐและจีน ยังเป็นอีกปัจจัยที่กระตุ้นให้นักลงทุนเข้าซื้อทองคำเช่นกัน
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 5.60 ดอลลาร์ หรือ 0.4% ปิดที่ 1,336.80  ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 1.3 เซนต์ หรือ 0.09% ปิดที่ 14.753 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 3.80 ดอลลาร์ หรือ 0.47% ปิดที่ 810.50 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 16.40 ดอลลาร์ หรือ 1.2% ปิดที่ 1,405.60 ดอลลาร์/ออนซ์
 
ดอลลาร์แข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (12 มิ.ย.) ขณะที่นักลงทุนจับตาการประชุมนโยบายการเงินของธนาคารกลางสหรัฐ (เฟด) ในสัปดาห์หน้า ท่ามกลางกระแสคาดการณ์ที่ว่า เฟดจะคงอัตราดอกเบี้ยในการประชุมครั้งนี้
ดอลลาร์สหรัฐแข็งค่าเมื่อเทียบกับเงินเยน ที่ระดับ 108.50 เยน จากระดับ 108.49 เยน และแข็งค่าเมื่อเทียบกับฟรังก์สวิส ที่ระดับ 0.9956 ฟรังก์ จากระดับ 0.9918 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3332 ดอลลาร์แคนาดา จากระดับ 1.3286 ดอลลาร์แคนาดา
ยูโรอ่อนค่าเมื่อเทียบกับดอลลาร์สหรัฐ ที่ระดับ 1.1286 ดอลลาร์ จากระดับ 1.1332 ดอลลาร์ ขณะที่เงินปอนด์อ่อนค่าลงแตะที่ระดับ 1.2687 ดอลลาร์ จากระดับ 1.2722 ดอลลาร์ และดอลลาร์ออสเตรเลียอ่อนค่าลงสู่ระดับ 0.6926 ดอลลาร์สหรัฐ จากระดับ 0.6959 ดอลลาร์สหรัฐ